Anna Ivarson

Anna Karoline Marie Ivarson eller Anna Ivarson-Moe (født Jakobsen 26. august 1867 i Tromsø, død 16. november 1943 på Røros) var en norsk skuespillerinne og sceneinstruktrise.

Familie 
Anna Ivarson var datter av vinutskjenker Kristen Sverdrup Jakobsen og Karoline Rebekka Pedersdatter. Hun ble første gang gift med Petter Haakonsen (ca. 1856-1891). Hennes annet ekteskap ble inngått 2. januar 1892 i Chicago med skuespiller William Ivarson. Ekteskapet ble oppløst i 1911. Sammen hadde de sønnen Harry Ivarson, som ble filmregissør og manusforfatter. Anna Ivarson ble tredje gang gift Moe.

Liv og virke 
Anna Ivarson fikk sin scenedebut under navnet Anna Sverdrup, 30. september 1885 ved Den nationale Scene i Bergen som Antonie i stykket Sparekassen. Hun forlot dette teatret i sesongen 1886-1887, og bodde i Paris, Kristiania og USA som fru Haakonsen. I 1890 tilsluttet hun seg Harald Ottos norske teaterselskap i Chicago som skuespiller, og hun opptrådte senere med Ottos teaterselskap i Norge.

Sesongen 1898-1899 drev hun sammen med William Ivarson et teaterselskap i Norge, med flere forestillinger i Christiania Tivoli, og delvis på turné. I perioden 1899-1913 var hun ansatt ved Den nationale Scene. I årene 1913-1921 var hun skuespiller og sceneinstruktør ved Trondhjems Nationale Scene. Senere drev hun sporadisk teatervirksomhet i Trondheim, blant annet med iscenesettelse av Ibsens Gengangere i 1928. Tidlig i 1930-årene reiste hun som instruktør og skuespiller på turné med Johan Falkberget.

Roller i utvalg 
Antonie i Sparekassen (Den nationale Scene, 1885)
Oskar i Hektor (Den nationale Scene, 1885)
enkefru Saart i Haabet (Den nationale Scene, 1901) 
Herlufs Marte i Anna Pedersdotter av Hans Wiers-Jenssen (1912)
Nora i Et Dukkehjem av Henrik Ibsen (Trondhjems Nationale Scene, 1913)
Tora Parsberg i Paul Lange og Tora Parsberg av Bjørnstjerne Bjørnson (Trondhjems Nationale Scene, 1918)
Ella Rentheim i John Gabriel Borkman av Henrik Ibsen (Trondhjems Nationale Scene, 1919)Elise i Pelikanen av August Strindberg (Trondhjems Nationale Scene, 1927)Karen i Synnøve Solbakken'' av Bjørnstjerne Bjørnson (Falkbergets turné, 1932)

Referanser

Kilder 
 Anna Ivarson-Moe i Scenewebarkivet

Eksterne lenker 
 

Norske skuespillere
Skuespillere ved Den Nationale Scene
Personer fra Tromsø kommune